Det bliver den 37-årige Bo Stougaard Thomsen, som overtager cheftrænerrollen i NordicBet Liga-klubben Thisted FC. Parterne har indgået en kontrakt, som løber frem til sommere 2020. - Vi ser Bo Stougaard Thomsen som cheftræneren, der kan tilføre vores hold fornyet energi på træningsbanen og i kampene til den kommende anden sæson i NordicBet Ligaen. Vi kender Bo som en aggressiv vindertype, analytisk, ihærdig og engageret træner, der er kendt for at skabe gode resultater, siger klubdirektør Karl Kristian Guldhammer. - Det er en ny, spændende og udfordrende opgave at blive cheftræner i Thisted FC, og som spiller havde jeg en rigtig god tid i Thisted FC, hvor jeg oplevede fede kampe, god stemning, fantastisk opbakning, og det betyder meget for lokalsamfundet, at fodbolden klarer sig godt, siger Bo Stougaard Thomsen om sit nye job. Han er klar over, at han skal i arbejdstøjet straks efter sommerpausen, hvori holdet har skilt sig af med flere spillere. - Det er en spillertrup, som skal arbejdes med i forhold til at skabe et nyt og sammentømret koncept. Det er en hård liga og stærke modstandere, og der er også stor forskel på økonomierne i 1. division, men min helt klare tilgang er,  at ud fra en god base kan kreativiteten stråle. Vi skal vide, hvordan vi forholder os defensivt, og det giver plads frem på banen, så spillere tør gøre noget fantasifuldt, siger Bo Stougaard Thomsen. Thisted FC starter næste sæson på udebane, når holdet møder Superliga-nedrykkerne fra Silkeborg den 29. juli.

Opsummering:
1. divisionsklubben har fundet sin afløser for Joakim Matsson.